ประกาศกรมสรรพสามิต
ประกาศกรมสรรพสามิต
เรื่อง
การออกใบอนุญาตขายสุรา ยาเส้น เส้น ยาสูบ และไพ่ ประจำปีเป็นการล่วงหน้า[๑]
 

ด้วยใบอนุญาตขายสุรา ยาเส้น ยาสูบ และไพ่ จะสิ้นสุดในวันที่ ๓๑
ธันวาคมของทุกปี ดังนั้น
ผู้ที่ประสงค์ขอรับใบอนุญาตในปีต่อไปสามารถขอใบอนุญาตเป็นการล่วงหน้าได้ตั้งแต่เดือนตุลาคมถึงเดือนธันวาคมของทุกปี
ทั้งนี้
เพื่ออำนวยความสะดวกให้ผู้ขอรับใบอนุญาตจะได้ไม่ต้องติดต่อขอรับใบอนุญาตพร้อมกันในเวลาสิ้นปี

กรมสรรพสามิต จึงประกาศให้ผู้ที่ประสงค์จะขอรับใบอนุญาตขายสุรา
ยาเส้น ยาสูบ และไพ่ เป็นการล่วงหน้าทราบโดยทั่วกัน ดังต่อไปนี้

ข้อ ๑ ให้ยกเลิกประกาศกรมสรรพสามิต
เรื่อง การออกใบอนุญาตขายสุรา ยาสูบ และไพ่ ประจำปีเป็นการล่วงหน้า ลงวันที่ ๙
ตุลาคม พ.ศ. ๒๕๕๕

ข้อ ๒ ให้ผู้ประสงค์จะขอรับใบอนุญาตขายสุรา
ยาเส้น ยาสูบ และไพ่ เป็นการล่วงหน้าในปีต่อไป ไปติดต่อขอใบอนุญาต ณ สำนักงานสรรพสามิตพื้นที่หรือสำนักงานสรรพสามิตพื้นที่สาขาแห่งท้องที่ที่สถานประกอบการค้าตั้งอยู่
ได้ตั้งแต่วันที่ ๑ ตุลาคม ถึงวันที่ ๓๑ ธันวาคม ของทุกปี ยกเว้นวันหยุดราชการและวันหยุดนักขัตฤกษ์
โดยเปิดทำการในเวลาราชการตั้งแต่ ๐๘.๓๐-๑๒.๐๐ น. และ ๑๓.๐๐ - ๑๖.๓๐ น.

ข้อ ๓ กรณีผู้รับใบอนุญาตรายเดิมประสงค์จะขอรับใบอนุญาตขายสุรา
ยาเส้น ยาสูบ และไพ่ เป็นการล่วงหน้าในปีต่อไปผ่านเครือข่ายอินเทอร์เน็ต
หรือผ่านตัวแทนรับชำระเงิน ตั้งแต่วันที่ ๑ ตุลาคม ถึงวันที่ ๓๑ ธันวาคมของทุกปี
ผู้ขอรับใบอนุญาตต้องมีคุณสมบัติและต้องปฏิบัติตามคำสั่งประกาศหรือระเบียบที่เกี่ยวข้องด้วย

ข้อ ๔ ผู้ที่ได้รับใบอนุญาตขายสุรา ยาเส้น ยาสูบ
และไพ่ ดังต่อไปนี้
(๑) สุราประเภทที่ ๓ (สำหรับการขายสุราทุกชนิด
ครั้งหนึ่งเป็นจำนวนต่ำกว่าสิบลิตร)
(๒) สุราประเภทที่ ๔
(สำหรับการขายสุราที่ทำในราชอาณาจักร ครั้งหนึ่งเป็นจำนวนต่ำกว่าสิบลิตร)
(๓) ยาเส้นประเภท ๒ (ขายครั้งละไม่เกินน้ำหนัก ๒
กิโลกรัม)
(๔) ยาเส้นประเภท ๓
(ผู้เพาะปลูกต้นยาสูบขายยาเส้นที่ทำจากใบยาที่ปลูกเอง)
(๕) ยาสูบประเภท ๓ (ขายครั้งละไม่เกิน ๑,๐๐๐ มวน ถ้าเป็นยาเส้นปรุงหรือยาเคี้ยวครั้งละไม่เกิน ๒๐๐ กรัม)
(๖) ไพ่ประเภทขายปลีก
ซึ่งมีใบอนุญาตดังกล่าวอยู่แล้ว
สำนักงานสรรพสามิตพื้นที่หรือสำนักงานสรรพสามิตพื้นที่สาขาแห่งสถานที่ที่สถานประกอบการดังกล่าวตั้งอยู่
แล้วแต่กรณี จะจัดส่งแบบการขอใบอนุญาตขายสุรา ยาเส้น ยาสูบ และไพ่ (สยพ.๑) ไปให้
เพื่อให้ผู้ที่ประสงค์จะขอรับใบอนุญาตดังกล่าวที่ไม่สะดวกจะเดินทางไปติดต่อขอรับใบอนุญาตด้วยตนเอง
ณ สำนักงานสรรพสามิตพื้นที่หรือสำนักงานสรรพสามิตพื้นที่สาขา
กรอกข้อความแล้วส่งแบบการขอใบอนุญาตกลับไปยังสำนักงานสรรพสามิตพื้นที่หรือสำนักงานสรรพสามิตพื้นที่สาขาแห่งท้องที่ที่สถานประกอบการค้าตั้งอยู่ทางไปรษณีย์
ณ ที่ทำการไปรษณีย์ทุกแห่ง ภายในวันที่ ๑๕ ธันวาคมของทุกปี

ข้อ ๕ ในกรณีผู้ประสงค์ขอรับใบอนุญาตไม่สะดวกในการติดต่อขอรับใบอนุญาตล่วงหน้าตาม
ข้อ ๒ ข้อ ๓ และข้อ ๔ ให้ผู้ประสงค์ขอรับใบอนุญาตไปติดต่อขอรับใบอนุญาต ณ
สถานที่ที่ตั้งอยู่ในเขตพื้นที่ของสำนักงานสรรพสามิตพื้นที่ ดังต่อไปนี้
(๑) ที่ทำการองค์การบริหารส่วนตำบล
(๒) ที่ทำการของเทศบาล
(๓)
สถานที่อื่นซึ่งตั้งอยู่ในเขตและได้รับความเห็นชอบจากองค์กรปกครองส่วนท้องถิ่นนั้น
ๆ ทั้งนี้ ตั้งแต่เดือนพฤศจิกายน
ถึงวันที่ ๓๑ ธันวาคมของทุกปี ตามวัน เวลา และสถานที่ที่เจ้าพนักงานสรรพสามิตจะดำเนินการแจ้งให้ทราบทั่วกัน

ข้อ ๖ หลักฐานที่ต้องใช้ในการขอรับใบอนุญาต
๖.๑ ให้ผู้ขอรับใบอนุญาตรายเดิมนำสำเนาใบอนุญาตขายสุรา ยาเส้น ยาสูบ
หรือไพ่ ประจำปี แล้วแต่กรณี และแบบการขอใบอนุญาตขายสุรา ยาเส้น ยาสูบ และไพ่
(สยพ.๑) ที่เจ้าพนักงานสรรพสามิตจัดส่งให้ไปแสดง
๖.๒ ให้ผู้ขอใบอนุญาตรายใหม่ นำเอกสารฉบับจริงดังต่อไปนี้ไปแสดง
(๑) บัตรประจำตัวประชาชน
หรือบัตรประจำตัวที่ทางราชการออกให้ซึ่งมีภาพถ่ายของเจ้าของบัตร
(๒) สำเนาทะเบียนบ้านของสถานที่ประกอบการค้า
ในกรณีผู้ขอรับใบอนุญาตเป็นผู้เช่าต้องมีสัญญาเช่าและหนังสือแสดงความยินยอมของผู้ให้เช่าด้วย
(ถ้ามี)
(๓) ใบทะเบียนพาณิชย์ (ถ้ามี)
(๔)
ในกรณีที่ผู้ขอรับใบอนุญาตจดทะเบียนเป็นนิติบุคคลต้องนำหนังสือรับรองการจดทะเบียนของกระทรวงพาณิชย์ไปแสดงด้วย
ให้ผู้ขอรับใบอนุญาตนำสำเนาเอกสารตาม (๑) - (๔) ซึ่งลงลายมือชื่อรับรองแล้วมายื่นต่อเจ้าพนักงานสรรพสามิตด้วย
๖.๓ กรณีผู้ขอรับใบอนุญาตจดทะเบียนเป็นนิติบุคคล
ให้ผู้มีอำนาจลงนามลงลายมือชื่อและประทับตรานิติบุคคลในแบบการขอใบอนุญาตขายสุรา
ยาเส้น ยาสูบ และไพ่ (สยพ.๑) ในช่องผู้ขออนุญาต
๖.๔ กรณีผู้ขอรับใบอนุญาตไม่สามารถมาดำเนินการขอรับใบอนุญาตด้วยตนเองได้ให้จัดทำหนังสือมอบอำนาจและติดอากรแสตมป์
๑๐ บาท (กรณีขอใบอนุญาตครั้งเดียว) หรือ ๓๐ บาท (กรณีขอใบอนุญาตมากกว่าครั้งเดียว)
พร้อมกับแนบสำเนาบัตรประจำตัวประชาชนของผู้มอบอำนาจและผู้รับมอบอำนาจไปด้วย

ข้อ ๗ ผู้ประสงค์ขอรับใบอนุญาตจะต้องรับรองเกี่ยวกับคุณสมบัติของผู้ขอรับใบอนุญาตและสถานที่ที่ขอใบอนุญาต
ดังต่อไปนี้
๗.๑ ใบอนุญาตขายสุราประเภทที่ ๓
(ขายปลีกสุราที่ผลิตในประเทศและต่างประเทศ) และประเภทที่ ๔
(ขายปลีกสุราที่ผลิตในประเทศ ยกเว้นการขายแอลกอฮอล์)
(๑) สถานที่ขายสุราต้องไม่ตั้งอยู่ในบริเวณสถานศึกษาหรือศาสนสถาน
รวมทั้งบริเวณต่อเนื่องติดกับสถานศึกษาหรือศาสนสถาน
(๒)
สถานที่ขายสุราต้องไม่ตั้งอยู่ในบริเวณสถานีบริการน้ำมันเชื้อเพลิง
รวมทั้งบริเวณต่อเนื่องติดกับสถานีบริการน้ำมันเชื้อเพลิง
(๓) สถานที่ขายสุราต้องไม่ตั้งอยู่ในบริเวณสถานที่ที่เคยถูกสั่งเพิกถอนใบอนุญาตขายสุราเว้นแต่เวลาได้ล่วงพ้นมาแล้วไม่น้อยกว่าห้าปี
(๔)
ผู้ขอรับใบอนุญาตขายสุราต้องไม่เคยถูกเพิกถอนใบอนุญาตขายสุราเว้นแต่เวลาได้ล่วงพ้นมาแล้วไม่น้อยกว่าห้าปี
ทั้งนี้
ในกรณีที่ผู้ขอรับใบอนุญาตขายสุราเป็นห้างหุ้นส่วนหรือนิติบุคคลผู้เป็นหุ้นส่วนผู้จัดการ
ผู้จัดการหรือผู้แทนของนิติบุคคล
ต้องไม่มีลักษณะต้องห้ามดังกล่าวหรือไม่เคยเป็นหุ้นส่วนผู้จัดการ
ผู้จัดการหรือผู้แทนของนิติบุคคลที่มีลักษณะต้องห้ามดังกล่าว
(๕)
สถานที่หรือบริเวณสถานที่ขอรับใบอนุญาตไม่ต้องห้ามขายเครื่องดื่มแอลกอฮอล์
ตามพระราชบัญญัติควบคุมเครื่องดื่มแอลกอฮอล์ พ.ศ. ๒๕๕๑
๗.๒ ใบอนุญาตขายยาสูบประเภท ๓ (ขายครั้งละไม่เกิน ๑,๐๐๐ มวน ถ้าเป็นยาเส้นปรุงหรือยาเคี้ยว ครั้งละไม่เกิน ๒๐๐ กรัม)
(๑) สถานที่ขายยาสูบต้องไม่ตั้งอยู่ในสถานศึกษา
และให้รวมตลอดถึงบริเวณที่ ซึ่งใช้สำหรับสถานศึกษานั้นด้วย
ไม่ว่าจะมีรั้วล้อมหรือไม่ก็ตาม รวมทั้งบริเวณต่อเนื่องติดกับสถานศึกษา
(๒)
สถานที่ขายยาสูบต้องไม่ตั้งอยู่ในศาสนสถานและให้รวมตลอดถึงบริเวณที่ ซึ่งใช้สำหรับศาสนสถานนั้นด้วย
ไม่ว่าจะมีรั้วล้อมหรือไม่ก็ตาม รวมทั้งบริเวณต่อเนื่องติดกับศาสนสถาน
(๓)
สถานที่ขายยาสูบต้องไม่ตั้งอยู่ในสถานที่ที่ผู้ได้รับอนุญาตขายยาสูบในสถานที่นั้นเคยถูกเพิกถอนใบอนุญาตขายยาสูบชนิดบุหรี่ซิกาแรต
เว้นแต่เวลาได้ล่วงพ้นมาแล้วไม่น้อยกว่าห้าปี
(๔)
ผู้ขอรับใบอนุญาตขายยาสูบต้องไม่เคยถูกเพิกถอนใบอนุญาตขายยาสูบเว้นแต่เวลาได้ล่วงพ้นมาแล้วไม่น้อยกว่าหนึ่งปีนับแต่วันที่ได้รับทราบคำสั่ง

ข้อ ๘ เมื่อผู้ประสงค์ขอรับใบอนุญาตยื่นเอกสารหลักฐานตามข้อ
๖ และคำรับรองตามข้อ ๗ ครบถ้วนแล้ว
ก็ให้เจ้าพนักงานสรรพสามิตพิจารณาออกใบอนุญาตได้

ข้อ ๙ อัตราค่าธรรมเนียมใบอนุญาต
๙.๑ ค่าธรรมเนียมใบอนุญาตขายสุราประเภทที่ ๓
(ขายปลีกสุราที่ผลิตในประเทศและต่างประเทศ)
(๑) ในเขตกรุงเทพมหานคร เขตเทศบาลนครและเขตเมืองพัทยา
ฉบับละ ๑,๕๐๐ บาท
(๒) ในเขตท้องที่อื่นนอกจาก (๑) ฉบับละ ๑,๐๐๐ บาท
๙.๒ ค่าธรรมเนียมใบอนุญาตขายสุราประเภทที่ ๔
(ขายปลีกสุราที่ผลิตในประเทศยกเว้นการขายแอลกอฮอล์) ฉบับละ ๒๐๐ บาท
ทั้งนี้ ค่าธรรมเนียมใบอนุญาตตาม ๙.๑ และ ๙.๒
ต้องบวกด้วยภาษีเก็บเพิ่มเพื่อกรุงเทพมหานครและองค์กรปกครองส่วนท้องถิ่นอีกร้อยละ
๑๐ ของค่าธรรมเนียม
๙.๓ ค่าธรรมเนียมใบอนุญาตขายยาเส้น
(๑) ประเภท ๒ (ขายปลีกยาเส้นครั้งละไม่เกิน ๒
กิโลกรัม) ฉบับละ ๑๐ บาท
(๒) ประเภท ๓
(ผู้เพาะปลูกต้นยาสูบขายยาเส้นที่ทำจากใบยาที่ปลูกเอง) ฉบับละ ๑๐ บาท
๙.๔ ค่าธรรมเนียมใบอนุญาตขายยาสูบประเภท ๓ (ขายครั้งละไม่เกิน ๑,๐๐๐ มวน ถ้าเป็นยาเส้นปรุงหรือยาเคี้ยว ครั้งละไม่เกิน ๒๐๐ กรัม) ฉบับละ
๔๐ บาท
๙.๕ ค่าธรรมเนียมใบอนุญาตขายไพ่ประเภทขายปลีก ฉบับละ ๒๐ บาท

ข้อ ๑๐ ประกาศนี้ใช้บังคับตั้งแต่วันที่ออกประกาศเป็นต้นไป


ประกาศ
ณ วันที่ ๑๑ พฤศจิกายน พ.ศ. ๒๕๕๗
สมชาย พูลสวัสดิ์
อธิบดีกรมสรรพสามิต
[เอกสารแนบท้าย]

๑. การขอใบอนุญาตขายสุรา ยาเส้น ยาสูบ
และไพ่

(ดูข้อมูลจากภาพกฎหมาย)








ปริยานุช/ผู้จัดทำ
๑๖ มกราคม ๒๕๕๘

วันทิตา/ผู้ตรวจ
๕ กุมภาพันธ์
๒๕๕๘




















[๑] ราชกิจจานุเบกษา
เล่ม ๑๓๒/ตอนที่ ๒ ง/หน้า ๘๘/๘ มกราคม ๒๕๕๘